《绿珠诗》
明代·徐熥

盘龙洞口双蛾翠，玉唾流香脂粉腻。三斛明珠艳质归，千重锦障秋波媚。

玉笛声寒响断云，凰钗蛟佩舞明君。光生凤蜡春厨煖，香屑龙炉夜阁熏。

曲曲莺喉歌懊恼，红颜不向青铜老。宝砌苔痕蚀百花，名园梓泽生秋草。

一死难酬卫尉恩，鬓云斜坠玉钩翻。碧莎黄土碎香骨，朱楼白日啼妖魂。

涧中金水流呜咽，半寸珊瑚千点血。麝气春凝柳絮风，佩声夜泣梨花月。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。